Vrams Gunnarstorp
Vrams Gunnarstorp er en herregård ca. 15 km øst for Helsingborg i Sverige. Den er nævnt i 1491 og har siden 1839 været i slægten Tornérhielms eje. Den firefløjede hovedbygning med nordfløj fra 1500-tallet fremstår i nederlandsk renæssance, opført 1633-1644 for rigsadmiral Jørgen Vind og gennemgribende restaureret i 1850'erne.
Parken med bl.a. vældige buksbomhække og en avnbøgsgang blev allerede i 1749 omtalt af Linné som en seværdighed.